LIETUVOS RESPUBLIKOS APLINKOS MINISTRO

Į S A K Y M A S

DĖL TECHNINIŲ DARBO GRUPIŲ GERIAUSIŲ PRIEINAMŲ GAMYBOS BŪDŲ INFORMACINIŲ DOKUMENTŲ ANOTACIJOMS RENGTI NUOSTATŲ PATVIRTINIMO

2003 m. gruodžio 19 d. Nr. 682

Vilnius

Vadovaudamasis Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“ (Žin., 1998, Nr. 84-2353; 2002, Nr. 20-766), 11.5 punktu ir siekdamas užtikrinti sėkmingą Europos Sąjungos Tarybos direktyvos 96/61/EC „Dėl taršos integruotos prevencijos ir kontrolės“ įgyvendinimą Lietuvoje,

1. Tvirtinu pridedamus:

1.1. Techninių darbo grupių geriausių prieinamų gamybos būdų informacinių dokumentų anotacijoms rengti nuostatus;

1.2. Geriausių prieinamų gamybos būdų informacinio dokumento anotacijos struktūrą;

1.3. Pasirengimo taršos integruotos prevencijos ir kontrolės leidimų išdavimui, taikant geriausiai prieinamus gamybos būdus, atskiroms pramonės veiklos rūšims grafiką.

2. Šio įsakymo vykdymo kontrolę pavedu ministerijos sekretoriui Aleksandrui Spruogiui.

APLINKOS MINISTRAS	ARŪNAS KUNDROTAS

______________

PATVIRTINTA

Lietuvos Respublikos aplinkos ministro

2003 m. gruodžio 19 d. įsakymu Nr. 682

Techninių darbo grupių

informaciniŲ dokumentų anotacijoms rengti

nuostatai

I. Bendrosios nuostatos

1. Techninių darbo grupių (toliau – TDG), sudarytų geriausių prieinamų gamybos būdų (toliau – GPGB) informacinių dokumentų anotacijoms rengti, tikslas yra padėti įgyvendinti Taršos integruotos prevencijos ir kontrolės (toliau – TIPK) leidimų sistemą Lietuvoje.

2. TDG savo darbe vadovaujasi Lietuvos Respublikos įstatymais, Taršos integruotos prevencijos ir kontrolės leidimų išdavimo, atnaujinimo ir panaikinimo taisyklėmis (toliau – TIPK taisyklės) patvirtintomis aplinkos ministro 2002 m. vasario 27 d. įsakymu Nr. 80 (Žin., 2002, Nr. 81-3498, Nr. 85-3684), ES parengtais GPGB informaciniais dokumentais bei kitais teisės aktais, taip pat šiais nuostatais.

II. TDG UŽDAVINiai IR funkcijos

3. Pagrindinis TDG uždavinys yra padėti Lietuvos pramonės ir žemės ūkio įmonėms bei Aplinkos ministerijos regionų aplinkos apsaugos departamentams (toliau – RAAD) įgyvendinti taršos integruotos prevencijos ir kontrolės leidimų sistemos reikalavimus:

3.1. RAAD nustatyti individualius aplinkosauginius reikalavimus Lietuvos pramonės ir žemės ūkio įmonėms;

3.2. pramonės ir žemės ūkio įmonėms įvertinti turimų technologijų atitikimą ES GPGB informaciniuose dokumentuose aprašytoms technologijoms;

3.3. RAAD išduodant ir atnaujinant leidimus įrenginiams, nurodytiems TIPK taisyklių 1 priede, TIPK leidimuose įtvirtinti teršalų ribines vertes, pagrįstas ES GPGB informaciniais dokumentais, ir nustatyti atitinkamas leidimų sąlygas;

3.4. pramonės ir žemės ūkio įmonėms ir RAAD keistis informacija apie ES GPGB informacinių dokumentų naudojimą rengiant paraiškas, įvertinant Lietuvoje naudojamų technologijų atitiktį GPGB.

4. TDG vykdo šias funkcijas:

4.1. identifikuoja problemas, kylančias rengiant TIPK paraiškas ir leidimus, bei savo kompetencijos ribose jas sprendžia;

4.2. rengia užduotis konsultantams ar jų grupėms dėl ES GPGB keliamų reikalavimų įdiegimo galimybių Lietuvoje įvertinimo bei ES GPGB informacinių dokumentų išaiškinimo;

4.3. teikia konsultacijas pramonės bei žemės ūkio įmonėms, eksploatuojančioms TIPK taisyklių 1-ojo priedo įrenginius, dėl ES GPGB informaciniuose dokumentuose keliamų reikalavimų perkėlimo rengiant paraiškas;

4.4. konsultuoja RAAD TIPK leidimų išdavimo klausimais;

4.5. teikia pasiūlymus dėl TIPK taisyklių, jų priedų bei kitų teisės aktų, susijusių su TIPK, pakeitimo;

4.6. apibendrina konsultantų išvadas ir pateikia jas RAAD, pramonės bei žemės ūkio įmonėms;

4.7. apibendrina turimą dokumentaciją ir parengia ES GPGB informacinio dokumento anotaciją, kurią pateikia suinteresuotoms institucijoms. TDG sprendimu anotacija skelbiama Aplinkos apsaugos agentūros interneto svetainėje.

III. TDG sudėtis

5. TDG sudaro RAAD, Aplinkos apsaugos agentūros, Valstybinės aplinkos apsaugos inspekcijos, pramonės ir žemės ūkio įmonių bei jų asocijuotų struktūrų atstovai, ekspertai.

6. TDG sudaroma Aplinkos apsaugos agentūros ar RAAD iniciatyva, atsižvelgiant į atitinkamo pramonės ar žemės ūkio sektoriaus įmonių skaičių, šių įmonių pateiktus pasiūlymus (prašymus), esamų leidimų pabaigos laiką ir ES GPGB informacinio dokumento parengimo būklę.

IV. TDG darbo organizavimas

7. Pagrindinė TDG darbo forma – pasitarimai, keitimasis informacija elektroniniu paštu bei raštu.

8. Atitinkamo pramonės ar žemės ūkio sektoriaus TDG renkasi RAAD gavus informaciją iš pramonės ar žemės ūkio įmonių apie pradėtas rengti TIPK paraiškas arba pramonės ar žemės ūkio įmonių prašymu.

9. TDG pasitarimams pirmininkauja TDG pirmininkas, kuris išrenkamas pirmojo TDG posėdžio metu. TDG pirmininkas renkamas iš RAAD ar Aplinkos apsaugos agentūros atstovų.

10. TDG pirmininkas:

10.1. organizuoja TDG darbą ir atsako už jos veiklą;

10.2. šaukia TDG posėdžius, jiems pirmininkauja;

10.3. organizuoja su TDG darbu susijusių dokumentų saugojimą.

V. TDG veiklos nutraukimas

11. TDG yra nuolat veikiančios grupės, kurių veikla nutraukiama bendru pramonės ar žemės ūkio įmonių atstovų, RAAD, Aplinkos apsaugos agentūros ir Valstybinės aplinkos apsaugos inspekcijos raštišku susitarimu.

______________

PATVIRTINTA

Lietuvos Respublikos aplinkos ministro

2003 m. gruodžio 19 d. įsakymu Nr. 682

Geriausiai prieinamų gamybos būdų informacinio dokumento anotacijos struktūra

Geriausiai prieinamų gamybos būdų (toliau – GPGB) informacinio dokumento anotacija yra pagalbinis dokumentas, skirtas padėti pramonės ir žemės ūkio įmonėms rengiant paraiškas taršos integruotos prevencijos ir kontrolės (toliau – TIPK) leidimams, vadovaujantis ES GPGB informaciniuose dokumentuose keliamais reikalavimais. Anotacija taip pat skirta padėti regionų aplinkos apsaugos departamentams įvertinant TIPK paraiškų, jose pateiktos informacijos atitikimą ES GPGB informaciniuose dokumentuose keliamiems reikalavimams, išduodant TIPK leidimus.

Geriausiai prieinamų gamybos būdų informacinio dokumento anotaciją sudaro:

1. ES GPGB informacinio dokumento santraukos vertimas;

2. Techninių darbo grupių pasitarimų bei sprendimų protokolai;

3. ekspertų parengti paaiškinimai ir rekomendacijos dėl atitinkamų ES GPGB informacinio dokumento skyrių;

4. kiti su Europos Sąjungos Tarybos direktyvos 96/61/EC „Dėl taršos integruotos prevencijos ir kontrolės“ įgyvendinimu ir GPGB taikymu susiję dokumentai.

______________

PATVIRTINTA

Lietuvos Respublikos

aplinkos ministro

2003 m. gruodžio 19 d. įsakymu Nr. 682

PASIRENGIMO TIPK LEIDIMŲ IŠDAVIMUI, TAIKANT GERIAUSIAI PRIEINAMUS GAMYBOS BŪDUS, ATSKIROMS PRAMONĖS VEIKLOS RŪŠIMS GRAFIKAS

Eil. Nr.	ES GPGB INFORMACINIAI DOKUMENTAI	METAI

2004	2005	2006	2007

I	II	I	II	I	II	I	II
1.	Stiklo gamybos pramonei
2.	Tekstilės pramonei
3.	Plaušienos ir popieriaus gamybos pramonei
4.	Intensyviai gyvulininkystei
5.	Cemento ir kalkių gamybos pramonei
6.	Juodųjų metalų apdirbimui
7.	Geležies ir plieno gamybai
8.	Naftos ir dujų perdirbimo pramonei
9.	Dideliems kurą deginantiems įrenginiams
10.	Skerdykloms ir gyvulinės kilmės atliekų tvarkymui
11.	Kalvių ir liejyklų pramonei
12.	Maisto, gėrimų ir pieno pramonei
13.	Metalų paviršiaus apdorojimui
14.	Metalų paviršiaus apdorojimui naudojant tirpiklius
15.	Odos ir kailių išdirbimo pramonei
16.	Organinių medžiagų gamybai dideliais kiekiais
17.	Neorganinių medžiagų, amoniako, rūgščių ir trąšų gamybai dideliais kiekiais
18.	Švarių organinių medžiagų gamybai
19.	Kietų ir kitų neorganinių medžiagų gamybai dideliais kiekiais
20.	Specialių neorganinių medžiagų gamybai
21.	Atliekų deginimui
22.	Atliekų panaudojimo/šalinimo veiklai
23.	Keramikos pramonei
24.	Polimerų gamybai
25.	Spalvotųjų metalų apdirbimui
26.	Chloro-šarmų gamybos pramonei
27.	Atliekų tvarkymui kasybos pramonėje
Horizontalieji visoms veiklos rūšims
28.	Pramoninėms aušinimo sistemoms
29.	Monitoringo sistemoms
30.	Nuotekų, panaudotų dujų valymui chemijos pramonėje
31.	Ekonominiai ir veiklos rūšims bendri aspektai
32.	Pavojingų cheminių medžiagų saugojimui
33.	Energijos efektyvumui

Pastaba: Taršos integruotos prevencijos ir kontrolės (toliau - TIPK) leidimai pramonės ir žemės ūkio įmonėms išduodami pasibaigus gamtos išteklių naudojimo leidimo galiojimo laikui. Pagal šį grafiką techninių darbo grupių darbas organizuojamas taip, kad laiku būtų pasiruošta TIPK leidimus išduoti.

Pasirengta išduoti TIPK leidimus taikant ES GPGB informaciniuose dokumentuose keliamus reikalavimus.

______________